Τροποποιημένη πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ περί τροποποιήσεως της οδηγίας 93/53/ΕΟΚ του Συμβουλίου σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Στις 10 Σεπτεμβρίου 1999, η Επιτροπή διαβίβασε στο Ευρωπαϊκό Κοινοβούλιο και στο Συμβούλιο πρόταση για οδηγία του Συμβουλίου με την οποία τροποποιείται η οδηγία 93/53/ΕΟΚ σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών [COM(1999) 437 τελικό]

Η ανωτέρω πρόταση στοχεύει στην οργάνωση, κατά τρόπο ανταποκρινόμενο περισσότερο στην πραγματικότητα, του ελέγχου της λοιμώδους αναιμίας του σολομού (ISA), επιβάλλοντας σε μεγαλύτερη κλίμακα την υποχρέωση κένωσης των ιχθυοτροφείων που έχουν πληγεί, επί χρονικό διάστημα που αποφασίζεται από την αρμόδια αρχή συναρτήσει της τοπικής κατάστασης και τηρώντας τις γενικές υποχρεώσεις που περιέχονται στην οδηγία 93/53/ΕΟΚ. Παράλληλα, προτάθηκε η πρόβλεψη δυνατότητας εμβολιασμού κατά της νόσου.

Το Ευρωπαϊκό Κοινοβούλιο, στη σύνοδό του στις 1-2 Μαρτίου, ενέκρινε την πρόταση της Επιτροπής, ψηφίζοντας ορισμένες τροπολογίες. Η παρούσα πρόταση στοχεύει στη συνεκτίμηση ορισμένων από τις τροπολογίες αυτές. Επιπλέον, με την τροποποιημένη πρόταση προβλέπεται επίσης απαίτηση έγκρισης, εκ μέρους της Επιτροπής, του συστήματος που κατήρτισαν οι επίσημες υπηρεσίες για την απόσυρση των ψαριών. Η απαίτηση αυτή στοχεύει στην προσφορά υψηλότερου επιπέδου προστασίας και διαλύει τους φόβους ότι η προηγούμενη πρόταση δεν παρείχε επαρκείς διασφαλίσεις λόγω απουσίας εγκρίσεως εκ μέρους της Επιτροπής.

1999/0191 (CNS)

Τροποποιημένη πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ περί τροποποιήσεως της οδηγίας 93/53/ΕΟΚ του Συμβουλίου σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών

TΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Εχοντας υπόψη,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C

τη γνώμη του Ευρωπαϊκού Κοινοβουλίου [2],

[2] ΕΕ C

τη γνώμη της Οικονομικής και Κοινωνικής Επιτροπής [3],

[3] ΕΕ C

Εκτιμώντας τα εξής:

(1) Η οδηγία 93/53/ΕΟΚ του Συμβουλίου [4] ορίζει ότι, για τον έλεγχο μεταξύ άλλων, της εκδήλωσης κρούσματος λοιμώδους αναιμίας του σολομού, (ΛΑΣ) πρέπει αμέσως να αποσύρονται όλα τα ψάρια της εκμετάλλευσης που έχει προσβληθεί.

[4] ΕΕ L 175, 19.7.1993, σ.23. Οδηγία όπως τροποποιήθηκε απο την Πράξη Προσχωρήσεως της Αυστρίας, Φιλανδίας και Σουηδίας.

(2) Τον Μάϊο του 1998, εκδηλώθηκε κρούσμα της νόσου αυτής στη Σκωτία σε έναν αριθμό εγκαταστάσεων οι οποίες μολύνθηκαν ή υπάρχουν υπόνοιες ότι είναι μολυσμένες.

(3) Η κτηθείσα εμπειρία έδειξε ότι είναι δυνατή η επέκταση της απόσυρσης κατά τη διάρκεια μιας χρονικής περιόδου χωρίς να επηρεάζονται αρνητικά οι προσπάθειες για την εξάλειψη της νόσου.

(4) Μία πολιτική εμβολιασμού μπορεί να αποτελέσει νέο μέσο ελέγχου και ανάσχεσης της ΛΑΣ μετά από ένα κρούσμα. ότι προς το παρόν δεν προβλέπεται σχετική δυνατότητα σύμφωνα με την κοινοτική νομοθεσία.

(5) Είναι επιθυμητή η πλήρης διερεύνηση της πηγής της ISA, της πιθανής εξάπλωσης της νόσου και της εναλλαγής μεταξύ σολομών ιχθυοτροφείου και άγριων σολομών.

(6) Δεν έχει καταβληθεί καμιά κοινοτική αποζημίωση σε ιχθυοτροφικές επιχειρήσεις σολομών για την υποχρεωτική απόσυρση ολόκληρων ιχθυοτροφείων σολομών από την παραγωγή, βάσει της οδηγίας 93/53/ΕΟΚ του Συμβουλίου.

(7) Με βάση το σημερινό βαθμό προόδου των επιστημονικών και τεχνικών ενδείξεων, θα πρέπει να τροποποιηθεί ανάλογα η οδηγία 93/53/ΕΟΚ.

(8) Ως εκ τούτου, είναι αναγκαίο να τροποποιηθούν οι διατάξεις της οδηγίας 93/53/EΟΚ.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 93/53/ΕΟΚ τροποποιείται ως εξής:

1. Η πρώτη περίπτωση του άρθρου 6 στοιχείο α) αντικαθίσταται από το ακόλουθο κείμενο:

"- αποσύρονται όλα τα ψάρια, ακολουθώντας πρόγραμμα που καταρτίζει η επίσημη υπηρεσία και εγκρίνει η Επιτροπή σύμφωνα με τη διαδικασία του άρθρου 19."

2) Στο άρθρο 14, παράγραφος 1 αντικαθίσταται από το ακόλουθο κείμενο:

«1. Απαγορεύεται ο εμβολιασμός κατά των ασθενειών που απαριθμούνται στον κατάλογο ΙΙ σε εγκεκριμένες ζώνες, σε εγκεκριμένες εκμεταλλεύσεις που βρίσκονται σε μη εγκεκριμένες ζώνες ή σε ζώνες ή εκμεταλλεύσεις που έχουν ήδη κινήσει τις διαδικασίες έγκρισης που καθορίζονται στην οδηγία 91/67/ΕΟΚ. Οι διαδικασίες για τον εμβολιασμό σε περίπτωση κρούσματος μιας των ασθενειών του καταλόγου Ι θα ορισθούν στα σχέδια έκτακτης ανάγκης που αναφέρονται στο άρθρο 15 παράγραφος 1.»

Άρθρο 2

Τα κράτη μέλη θέτουν σε εφαρμογή τις νομοθετικές, κανονιστικές και διοικητικές διατάξεις που είναι αναγκαίες προκειμένου να συμμορφωθούν με την παρούσα οδηγία το αργότερο στις 31 Δεκεμβρίου 1999. Ενημερώνουν αμελλητί την Επιτροπή σχετικά.

Εφαρμόζουν τις εν λόγω διατάξεις από 1η Ιανουαρίου 2000.

Όταν τα κράτη μέλη θεσπίσουν τις εν λόγω διατάξεις, οι διατάξεις αυτές περιέχουν παραπομπή στη παρούσα οδηγία ή συνοδεύονται από την εν λόγω αναφορά κατά τον χρόνο της επίσημης δημοσίευσής τους. Ο τρόπος της παραπομπής καθορίζεται από τα κράτη μέλη.

Τα κράτη μέλη κοινοποιούν στην Επιτροπή τις διατάξεις εθνικού δικαίου που θεσπίζουν στον τομέα που διέπεται από την παρούσα οδηγία. Η Επιτροπή ενημερώνει τα άλλα κράτη μέλη σχετικά.

Άρθρο 3

Η παρούσα οδηγία αρχίζει και ισχύει απο την εικοστή ημέρα από την δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο πρόεδρος